钦定古今图书集成/明伦汇编/官常典/第228卷 > 许翰
## 钦定古今图书集成/明伦汇编/官常典/第228卷 > 许翰

按《宋史》本传：“翰字崧老，拱州襄邑人。中元祐三年进
士第。宣和七年，召为给事中。为书抵时相，谓百姓困
弊，起为盗贼，天下有危亡之忧。愿罢云中之师，修边
保境，与民休息。高丽入贡，调民开运河，民间骚然。中
书舍人孙傅论高丽于国无功，不宜兴大役，傅坐罢。
翰谓傅不当黜，时相怒，落职，提举江州太平观。靖康”
初，复以给事中召。时金人攻京师，甫退，翰造阙，即日
赐对。除翰林学士，寻改御史中丞。上疏言边事，因陈
决胜之策。张邦昌为太宰，翰上疏力争之。种师道罢
为中太一宫使，翰言：师道名将，沈毅有谋，山西士卒，
人人信服，不可使解兵柄。钦宗谓其老难用，翰曰：“秦
始皇老王翦而用李信，兵辱于楚；汉宣帝不老赵充
国卒能成金城之功。自吕望以来，用老将收功者难
一二数。以古揆今，师道虽老，可用也。且谓金人此行，
存亡所系，令一大创使失利去，则中原可保，四夷可
服。不然，将来再举，必有不救之忧，宜起师道邀击之。”
上不能用，擢中大夫、同知枢密院。论益不合，以病去，
除延康殿学士、知亳州。坐言者落职，提举南京鸿庆
宫。高宗即位，用李纲荐，召复延康殿学士。既至，拜尚
书右丞兼权门下侍郎。时建炎大变之后，河北、山东
大盗李成、孔彦舟等，聚众各数十万，皆以“勤王”为名，
愿得张所为帅。所为御史，尝论黄潜善奸邪不可用，
由此得罪。李纲为相，乃以所为河北等路招抚使，率
成等众渡河，号召诸路，为兴复计，潜善力沮之。宗泽
论车驾不宜南幸，宜还京师，且诋潜善等。潜善等请
罢泽，翰极论以为不可。李纲罢，翰言：“纲忠义英发，舍
之无以佐中兴，今罢纲，臣留无益。”力求去，高宗未许。
时潜善奏诛陈东，翰谓所亲曰：“吾与东皆争李纲者，
东戮东市，吾在庙堂可乎？”求去益力。章八上，以资政
殿大学士提举洞霄宫，复以言者落职。绍兴元年，召
复端明殿学士、提举万寿观，辞不至。二月，复资政殿
学士。三年五月，卒，赠光禄大夫。翰通经术，正直不挠，
历事三朝，致位政府。徒以王黼、蔡攸、潜善辈薰莸异
味，横遭口语，志卒不展。纲虽力引之，不旋踵去，翰亦
斥逐而死。所著书有《论语解》《春秋传》。